A Bizottság határozata
(2001. október 19.)
a tagállamok által tej és tejalapú termékek behozatalára feljogosított harmadik országok ideiglenes jegyzékének létrehozásáról szóló 95/340/EK határozat módosításáról
(az értesítés a C(2001) 3125. számú dokumentummal történt)
(EGT vonatkozású szöveg)
(2001/743/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az Ausztria, Finnország és Svédország csatlakozási okmányával módosított [1], a nyers tej, a hőkezelt tej és a tejalapú termékek előállítására és forgalomba hozatalára vonatkozó egészségügyi szabályok megállapításáról szóló, 1992. június 16-i 92/46/EGK tanácsi irányelvre [2] és különösen annak 23. cikke (2) és (3) bekezdésére,
mivel:
(1) A legutóbb a 96/584/EK határozattal [3] módosított 95/340/EK bizottsági határozat [4] létrehozta azon harmadik országok ideiglenes jegyzékét, amelyekből a tagállamok engedélyezik a tej és tejalapú termékek behozatalát.
(2) A ragadós száj- és körömfájás uruguayi kitörése következtében, a Közösség állat-egészségügyi helyzetének megóvása érdekében, szükséges a nyers tej és tejtermékek, illetve az egyszeri pasztőrözésnek alávetett tej és tejtermékek uruguayi behozatala engedélyezésének hivatalos felfüggesztése.
(3) A ragadós száj- és körömfájás argentínai kitörése következtében szükséges továbbá az egyszeri pasztőrözésnek alávetett tejnek és tejtermékeknek az ország déli részéből történő, korábban jóváhagyott behozatala engedélyezésének hivatalos felfüggesztése.
(4) Mauritánia illetékes hatóságai kérvényezték bizonyos tejfajták és tejtermékek Közösségbe történő bevitelének engedélyezését, és egy közösségi ellenőrző szemlét követően úgy tűnik, hogy Mauritánia, állat-egészségügyi helyzete alapján, egyes kezelt tej és tejtermékek tekintetében a jegyzékbe felvehető, szem előtt tartva, hogy behozatal előtt meg kell állapodni egy, a maradékanyagokra vonatkozó tervben, illetve el kell végezni a létesítmények jóváhagyását.
(5) Időszerű a mellékletben lévő oszlopok fejléceinek egyértelművé tétele.
(6) Ennek megfelelően szükséges a 95/340/EK határozat módosítása.
(7) E határozatot az érintett országok állat-egészségügyi helyzetének figyelembevételével fogják felülvizsgálni.
(8) Az e határozatban előírt rendelkezések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 95/340/EK határozat mellékletének helyébe e határozat melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 2001. október 19-én.